Správa
o odovzdávaní hydrogeologických vrtov samospráve a podnikateľom

1.	Úvod 

	Ústredným orgánom štátnej správy Slovenskej republiky pre tvorbu a ochranu životného  prostredia  vrátane geologického výskumu a prieskumu je podľa  zákona č. 575/2001 Z. z. (kompetenčný zákon)   a  § 30 ods. 1  zákona č. 313/1999 Z. z.(geologický zákon)   Ministerstvo životného prostredia Slovenskej republiky (ďalej len „ministerstvo“). Výkonom štátnej geologickej správy v oblasti geológie je podľa organizačného poriadku ministerstva poverená sekcia geológie a prírodných zdrojov. 
	Pri výkone štátnej geologickej správy ministerstvo, okrem plnenia iných úloh zabezpečuje systematický hydrogeologický výskum a hydrogeologický prieskum územia Slovenskej republiky. 

2.	Prieskumné hydrogeologické vrty

	Hydrogeologickým prieskumom sa  skúmajú podzemné vody  vrátane termálnych vôd, prírodných liečivých zdrojov a zdrojov minerálnych stolových vôd, zisťuje a overuje sa ich množstvo a akosť a spracúvajú sa geologické podklady na ich využívanie a ochranu. Okrem geológie sa pritom používajú aj iné vedné disciplíny  (matematika, fyzika, chémia) a využívajú sa rôzne metódy na získanie potrebných geologických informácií. Jednou z takýchto metód je hĺbenie prieskumných hydrogeologických vrtov. Pomocou nich sa overuje geologická stavba skúmaného územia, odoberajú sa vzorky hornín  a podzemnej vody na ich laboratórne spracovanie, zisťujú a overujú sa zvodnelé vrstvy hornín, vykonávajú sa v nich hydrodynamické skúšky.
	Hĺbenie prieskumných hydrogeologických vrtov je súčasťou riešenia geologických úloh. Po ich vyhodnotení a odskúšaní, t. j. po splnení projektovaného účelu, sa podľa geologického zákona majú zlikvidovať, ak nie je záujem využiť ich inak.  

3.	Odovzdávanie prieskumných hydrogeologických vrtov

	Prieskumné hydrogeologické vrty, po splnení ich projektovaného cieľa, možno následne využiť na iné účely len v súlade s osobitnými predpismi, napr. zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákon č. 184/2002 Z.z. o vodách a o zmene a doplnení niektorých zákonov (vodný zákon) v znení neskorších predpisov a na základe dohody s vlastníkom nehnuteľnosti  (§ 28 ods. 2 geologického zákona). 
	Túto zákonnú možnosť ministerstvo využíva, ak hydrogeologické parametre (množstvo a kvalita podzemnej vody) a technický stav vrtov umožňujú ich následné využitie na odber podzemnej vody. Berie sa pritom do úvahy aj hľadisko ochrany životného prostredia. 
	Prieskumné hydrogeologické vrty sú po technickej stránke zväčša len čiastočne (podmienečne) vhodné na  ich následné dlhodobejšie využitie  ako zdrojov podzemnej vody. Boli projektované a zriadené pre prieskumné účely a tomu zodpovedali aj ich technické parametre, dočasný spôsob ich vystrojenia, zhotovenie a umiestnenie filtra, a pod. Rekonštrukcia týchto vrtov pre dlhodobý  odber podzemnej vody je technický náročná  (často nemožná) a finančne nákladná. 
	Napriek uvedenému, časť prieskumných hydrogeologických vrtov po skončení riešenia geologických úloh je možno dočasne využiť ako zdroje podzemnej vody. V takom prípade vykonávateľ geologických prác zistí možnosti následného využitia vrtov a záujem o takého využitie. V prípade pitnej vody je prioritou napojenie vrtov na verejnú vodovodnú sieť, t. j. prednostne sú ponúknuté vodárenským organizáciám. Ak tieto  neprejavia záujem, orientuje sa ponuka na štátne rozpočtové organizácie a  obce, potom na podnikateľské subjekty a nakoniec aj na súkromné osoby. 
	Ak podzemná voda svojím chemickým zložením alebo biologicko-bakteriologickými vlastnosťami nevyhovuje norme  pre pitnú vodu, zisťujú sa možnosti využitia vrtov na odber úžitkovej, požiarnej alebo zavlažovacej vody. 
	Prieskumné hydrogeologické vrty s termálnou vodou je možné následne využiť ako zdroje tepelnej energie a zdroje termálnej vody na rekreačné účely. 
	Ak je záujem vrty využívať a záujemca doloží platný doklad o dohode s vlastníkom pozemku, na ktorom je vrt situovaný, ministerstvo odovzdá vrt do správy alebo vlastníctva záujemcu. Štátnym rozpočtovým organizáciám a obciam sa odovzdávajú  vrty do správy alebo vlastníctva bezodplatne, podnikateľským subjektom  a súkromným osobám za cenu stanovenú dohodou. 

Cena dohodou sa určí podľa vzorca:
C = C_p x 0,5 x k 

Kde   C = cena za vrt
          C_p = aktuálna cena pažníc zabudovaných vo vrte
          0,5 = koeficient vyjadrujúci opotrebovanie vrtu v priebehu
                   geologickoprieskumných prác
           k =  amortizácia, počítaná od zriadenia vrtu do jeho odovzdania, 
                  pričom predpokladaná fyzická životnosť vrtu je 20 rokov.

	Vzhľadom na prieskumný účel vrtov a dočasný spôsob ich vystrojenia ministerstvo neposkytuje preberateľom vrtov záruky ako technických, tak ani hydrogeologických parametrov,  čo je uvádzané v podmienkach odovzdania a prevzatia vrtov.
	O každom odovzdanom vrte  je vedená písomná dokumentácia, ktorá je uložená na sekcii geológie a prírodných zdrojov  MŽP SR a na odbore informatiky Štátneho geologického ústavu Dionýza Štúra.  
	Cena za odovzdávané vrty je príjmom štátneho rozpočtu. 

4.	Záver

	Za obdobie od 1. 1. 1995 do 31. 5. 2004 ministerstvo odovzdalo rôznym subjektom 66  prieskumných hydrogeologických vrtov na ich následné využitie ako zdrojov pitnej, termálnej, úžitkovej, požiarnej a zavlažovacej vody. 
	Pre následné využitie vrtov existujú dva hlavné dôvody:
a)	šetria sa finančné prostriedky na ich likvidáciu
b)	využitie vrtov ako zdrojov podzemnej vody predstavuje verejný prospech a v prípade termálnej vody sa vytvárajú podnikateľské príležitosti a pracovné miesta. 

	Prehľad o odovzdaných vrtoch je uvedený v tabuľkovej forme v prílohe č. 1.